Sosiaalisen osallisuuden osa-alueella, jossa ESR on suurin rahoittaja, valittujen hankkeiden osuus rahoituksesta on tähän mennessä lähes 57 miljardia euroa. Vuoden 2019 loppuun mennessä 2,5 miljoonaa osallistujana olevaa vammaista henkilöä, 5,6 miljoonaa maahanmuuttajaa, ulkomaalaistaustaista tai vähemmistöihin kuuluvaa henkilöä ja 6,5 miljoonaa muuta epäedullisessa asemassa olevaa henkilöä oli ESR:n tuen ansiosta saanut apua työmahdollisuuksiensa parantamiseen ja työmarkkinoilla tarvittavien taitojen kehittämiseen.

Konkreettisiin koulutushankkeisiin oli osoitettu 41,8 miljardia euroa. ESR:n tuella oli vuoden 2019 loppuun mennessä autettu 17,8:aa miljoonaa vähäisen ammattitaidon omaavaa henkilöä. Kaikkiaan 5,5 miljoonaa henkilöä oli suorittanut tutkinnon ja 1,8 miljoonaa henkilöä oli koulutuksessa tai harjoittelussa.

EAKR:n tuen ansiosta lastenhoito- ja koulutusinfrastruktuurin kapasiteettia laajennettiin 15 miljoonan henkilön verran, mikä on 8,7 miljoonaa enemmän kuin vuoden 2018 lopussa. Lisäksi koko EU:n alueella voidaan nyt tarjota parempia terveydenhuoltopalveluja 39 miljoonalle henkilölle, jossa on lisäystä 11,3 miljoonaa vuoden 2018 lopun tilanteeseen verrattuna.

Maaseuturahastosta tuettiin yli 63 000 toimea, joilla parannettiin sosiaalista osallisuutta maaseutualueilla. Maaseuturahastosta tarjottiin tukea myös paikallisille maaseutuyhteisöille, jotka toteuttavat omia paikallisia kehittämisstrategioitaan. Lähes 3 500 paikallisen toimintaryhmän vaikutuspiirissä on yli 60 prosenttia EU:n maaseutuväestöstä, ja ne kokoavat yhteen yksittäisten alueiden julkisia, yksityisiä ja kansalaisyhteiskunnan toimijoita edustavia sidosryhmiä.

Tekstilaatikko 4: Esimerkkejä osallistavan kasvun edistämisestä ERI-rahastojen avulla

•Belgian Valloniassa lähellä Monsia sijaitseva luovien alojen osaamiskeskus Technocité perusti covid-19-pandemian puhkeamisen jälkeen virtuaaliluokkia, jotta osallistujien koulutus voisi jatkua. ESR:sta saatu noin 3,3 miljoonan euron tuki on mahdollistanut opettajien ja opiskelijoiden kurssien jatkumisen Technocité-osaamiskeskuksessa. Kursseilla keskitytään muun muassa kyberturvallisuuteen, tekoälyyn, virtuaalitodellisuuteen, esineiden internetiin ja äänisuunnitteluun. ESR:sta tuetaan myös ”Stuyfplek”-verkostoa, joka kannustaa muita heikommassa asemassa olevia sekä vammaisia henkilöitä henkilökohtaiseen kasvuun työpaikan löytämiseksi. Hanke on saanut 377 000 euroa EU:n rahoitusta, ja sitä on mukautettu nopeasti, jotta koulutusta ja vuorovaikutusta voitaisiin järjestää uudella tavalla verkossa koronaviruskriisin aikana.

•Espanjassa ESR:n osarahoittamassa Empleaverde-hankkeessa, jonka budjetti on 47 miljoonaa euroa, luodaan vihreitä työpaikkoja, edistetään yrittäjyyttä ja autetaan rakentamaan oikeudenmukaisempaa, vihreämpää ja kestävämpää taloutta Espanjaan. Covid-19-pandemian aikana jatkuneeseen toimintaan kuuluu monialaisten taitojen kehittäminen, aktiiviset työnhakustrategiat, verkostojen ja ammatillisten kontaktien luominen sekä tunneälyn kehittäminen. Tähän mennessä ohjelmasta on osarahoitettu 339:ää hanketta, ja osallistujaorganisaatioita on ollut 500. Ohjelmasta on tuettu 1,3:a miljoonaa tuensaajaa, ja sen avulla on perustettu 2 600 yritystä.

•Luxemburgiin perustettiin maaseuturahaston tuella ruokakauppa ja sosiaalinen kahvila, joiden tavoitteena on auttaa kehitysvammaisia henkilöitä pääsemään työmarkkinoille. Hankkeessa on pidetty noin 40 työpajaa, joihin on osallistunut yli 500 henkilöä. Jotkut kehitysvammaiset henkilöt toimivat saippua- ja kynttilätyöpajoissa opettajien avustajina. Henkilöille, joilla on erityistarpeita, perustettiin kaksi työpaikkaa. Yhteistyössä Fairtrade Luxembourgin kanssa luotiin teemerkki, jolla on luomusertifiointi. Tuotteet pakataan työpajassa, jossa työskentelee erityistarpeita omaavia henkilöitä.

•Puolan Sopotin rannikkokaupungissa sijaitsevan uuden geriatrisen hoitolaitoksen tarkoituksena on tarjota Pommerin alueen ikääntyneille asukkaille kattava valikoima erikoissairaanhoitopalveluja, joita ei ole aiemmin ollut paikallisesti saatavilla. Paikan päällä annettavan sairaala- ja avohoidon lisäksi palveluihin kuuluu ympärivuorokautinen puhelintuki potilaille, heidän perheilleen ja heitä hoitaville henkilöille. Hoitolaitoksen avaamisen yhteydessä syntyi 70 uutta työpaikkaa. Hankkeen kokonaiskustannukset olivat 6,6 miljoonaa euroa, ja sitä tuettiin EAKR:n 4,6 miljoonan euron rahoitusosuudella.

•Italiassa Chioggian ja Po-joen suistoalueen paikallinen kalatalouden toimintaryhmä sai erään lukion käynnistämään kaupallista kalastusta ja kalantuotantoa koskevan virallisen koulutusohjelman. Toimintaryhmä hyödynsi EMKR:sta rahoitettuja toiminnan edistämistoimia ja houkutteli yhdessä kalastusalan sidosryhmien ja laajemman paikallisyhteisön kanssa koulutukseen ensimmäiset opiskelijaryhmät, joista tulee tulevaisuuden yrittäjiä.